b'\n_START_ARTICLE_\nPa\xc3\xads esportiu\n_START_PARAGRAPH_\nUn pa\xc3\xads esportiu \xc3\xa9s qualsevol territori delimitat geogr\xc3\xa0ficament i hist\xc3\xb2ricament per homogene\xc3\xaftats culturals i socials, les quals conformen un poble que t\xc3\xa9 les seves pr\xc3\xb2pies institucions pol\xc3\xadtiques, m\xc3\xa9s enll\xc3\xa0 del seu reconeixement pol\xc3\xadtic internacional, i que disposa del seu propi sistema esportiu, constitu\xc3\xaft per diferents organitzacions que promouen, gestionen, dirigeixen i regulen l\'esport, tot agrupant volunt\xc3\xa0riament i de manera representativa en el seu si la majoria de federacions, clubs, associacions i esportistes d\'aquest territori._NEWLINE_Pierre de Coubertin l\'any 1916 va pronunciar la frase "La geografia esportiva no coincideix amb la geografia pol\xc3\xadtica". I, efectivament, avui en dia, pa\xc3\xafsos amb territori delimitat, tot i no ser reconeguts internacionalment com a Estats, tenen institucions pol\xc3\xadtiques pr\xc3\xb2pies que promouen l\'esport sobre la base d\'una xarxa civil d\'entitats socials que organitzen la pr\xc3\xa0ctica esportiva. S\xc3\xb3n els que anomenem, d\'acord amb la tradici\xc3\xb3 esportiva internacional, pa\xc3\xafsos esportius.\n_START_SECTION_\nLa cooperaci\xc3\xb3 internacional dels pa\xc3\xafsos esportius\n_START_PARAGRAPH_\nL\'activitat f\xc3\xadsica i l\'esport s\xc3\xb3n activitats lliures, promogudes i organitzades per organitzacions privades, que actuen segons els valors culturals i socials m\xc3\xa9s significatius de cada territori i de cada moment hist\xc3\xb2ric._NEWLINE_La implantaci\xc3\xb3 de l\'esport com a pr\xc3\xa0ctica social a l\'era moderna, va ser inicialment paral\xc2\xb7lela al desenvolupament de les societats industrials, donant lloc a unes xarxes d\'associacions esportives que organitzaven la pr\xc3\xa0ctica de l\'esport. El nou sistema socioecon\xc3\xb2mic no sols cre\xc3\xa0 un nou model de treball sin\xc3\xb3 tamb\xc3\xa9 de lleure, d\'activitat f\xc3\xadsica i d\'esport. Aix\xc3\xad, les societats industrials es manifestaren tamb\xc3\xa9 com a pa\xc3\xafsos esportius, en tant que territoris on es practicava l\'esport amb valors i pr\xc3\xa0ctiques homogenis, amb un sistema esportiu propi._NEWLINE_Un cop consolidats aquests sistemes esportius territorials es constitu\xc3\xafren les federacions internacionals, com entitats privades de coordinaci\xc3\xb3 i promoci\xc3\xb3 de l\'esport, amb independ\xc3\xa8ncia i al marge de les estructures dels Estats sobirans. La geografia esportiva de les primeres federacions internacionals no coincidia amb la geografia pol\xc3\xadtica._NEWLINE_La consolidaci\xc3\xb3 de l\'esport com a fenomen social ha comportat al llarg del segle XX una progressiva implicaci\xc3\xb3 de les institucions pol\xc3\xadtiques en la promoci\xc3\xb3 de l\'esport. Aquesta col\xc2\xb7laboraci\xc3\xb3 entre les m\xc3\xa0ximes institucions pol\xc3\xadtiques i les federacions esportives ha donat lloc amb el temps a una progressiva coincid\xc3\xa8ncia pr\xc3\xa0ctica de la geografia esportiva amb la geografia pol\xc3\xadtica dels Estats sobirans._NEWLINE_Aquesta progressiva coincid\xc3\xa8ncia fa que l\'esport d\'aquests pa\xc3\xafsos busqui camins per estar m\xc3\xa9s present en el marc esportiu internacional i plantegi la necessitat d\'establir vies de cooperaci\xc3\xb3 entre els pa\xc3\xafsos esportius._NEWLINE_La cooperaci\xc3\xb3 internacional entre pa\xc3\xafsos esportius, corresponguin o no a Estats sobirans, esdev\xc3\xa9 doncs un instrument estrat\xc3\xa8gic de gran import\xc3\xa0ncia per a l\'esport d\'aquests pa\xc3\xafsos. Aquesta cooperaci\xc3\xb3 s\'adre\xc3\xa7ar\xc3\xa0 a intercanviar informaci\xc3\xb3, compartir projectes i establir sistemes espec\xc3\xadfics de col\xc2\xb7laboraci\xc3\xb3 que trenquin a\xc3\xafllaments i permetin la lliure participaci\xc3\xb3 esportiva en tots els \xc3\xa0mbits internacionals.'